32000D0707
L 289/38
JURNALUL OFÍCIAL AL UNIUNII EUROPENE
DECIZIA COMISIEI
din 6 noiembrie 2000
privind asistența financiară din partea Comunității pentru stocarea în Franța, Italia și Regatul Unit a antigenilor destinați producerii de vaccinuri antiaftoase și de modificare a Deciziei 2000/112/CE
[notificată cu numărul C(2000) 3175]
(2000/707/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind cheltuielile în domeniul veterinar (1), astfel cum a fost modificată ultima dată prin Regulamentul (CE) nr. 1258/1999 al Consiliului din 17 mai 1999 privind finanțarea politicii agricole comune (2), în special articolul 14,
întrucât:
(1)
În virtutea Deciziei 91/666/CEE a Consiliului din 11 decembrie 1991 privind constituirea rezervelor comunitare de vaccinuri antiaftoase (3), astfel cum a fost modificată ultima dată prin Decizia 1999/762/CE (4), stabilirea băncilor de antigeni face parte din acțiunea Comunității pentru constituirea rezervelor comunitare de vaccinuri antiaftoase.
(2)
Articolul 3 din decizia menționată anterior desemnează Laboratoire de pathologie bovine du Centre national d'études vétérinaires et alimentaires din Lyon, Franța și Istituto Zooprofilaticco Sperimentale din Brescia, Italia ca bănci de antigeni care dețin rezerve comunitare și furnizează proceduri de desemnare a altor unități ca bănci de antigeni prin decizia Comisiei.
(3)
Prin Decizia 2000/111/CE (5) Comisia a desemnat Merial SAS, Pirbright, Regatul Unit, ca o a treia bancă de antigeni și a luat măsuri pentru transferul antigenilor de la o bancă care nu mai este desemnată. Contribuția financiară comunitară pentru anul 2000 se subordonează contractului privind transferul și stocarea antigenilor, încheiat între Comisie și Merial SAS, în conformitate cu prezenta decizie.
(4)
Decizia 2000/112/CE a Comisiei de detaliere a distribuirii, între băncile de antigeni, a rezervelor de antigen instituite în cadrul acțiunii comunitare privind rezervele de vaccinuri antiaftoase și de modificare a Deciziilor 93/590/CE și 97/348/CE (6) cu privire la locul de stocare a anumitor cantități și sușe de antigen, se aplică de la 1 februarie 2000. Cu toate acestea, transferul antigenilor de la Pirbright Institute for Animal Health la Merial SAS, Pirbright a fost amânat din motive tehnice și de aceea Pirbright Institute for Animal Health a continuat să furnizeze Comunității serviciile unei bănci de antigeni până la 28 iunie 2000 când transferul a fost finalizat.
(5)
Funcțiile și îndatoririle acestor bănci de antigeni sunt specificate la articolul 4 din Decizia 91/666/CEE și asistența comunitară ar trebui condiționată de respectarea acestora.
(6)
Asistența financiară comunitară ar trebui acordată băncilor care furnizează servicii Comunității pentru a le permite acestora să ducă la îndeplinire în cursul anului 2000 funcțiile și îndatoririle menționate anterior.
(7)
Din motive bugetare asistența comunitară ar trebui acordată pentru o perioadă de un an.
(8)
Din motive de control financiar, ar trebui să se aplice articolele 8 și 9 din Regulamentul (CE) nr. 1258/1999.
(9)
Decizia 2000/112/CE a Comisiei ar trebui modificată pentru a se ține cont de întârzierea transferului de antigeni de la Pirbright Institute for Animal Health la Merial SAS, Pirbright, Regatul Unit.
(10)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
(1) Comunitatea acordă Franței asistență financiară pentru stocarea antigenilor destinați producerii de vaccinuri antiaftoase.
(2) Laboratoire de pathologie bovine du Centre national d'études vétérinaires et alimentaires din Lyon, Franța păstrează stocul de antigen prevăzut la alineatul (1). Se aplică dispozițiile de la articolul 4 din Decizia 91/666/CEE.
(3) Asistența financiară comunitară este de maxim 30 000 EUR pentru perioada 1 ianuarie - 31 decembrie 2000.
Articolul 2
(1) Comunitatea acordă Italiei asistență financiară pentru stocarea antigenilor destinați producerii de vaccinuri antiaftoase.
(2) Instituto Zooprofilaticco Sperimentale din Brescia, Italia păstrează stocul de antigen prevăzut la alineatul (1). Se aplică dispozițiile de la articolul 4 din Decizia 91/666/CEE.
(3) Asistența financiară comunitară este de maxim 30 000 EUR pentru perioada 1 ianuarie - 31 decembrie 2000.
Articolul 3
(1) Comunitatea acordă Regatului Unit asistență financiară pentru stocarea antigenilor destinați producerii de vaccinuri antiaftoase.
(2) Pirbright Institute for Animal Health din Pirbright, Regatul Unit păstrează stocul de antigen prevăzut la alineatul (1). Se aplică dispozițiile articolului 4 din Decizia 91/666/CEE.
(3) Asistența financiară comunitară este de maxim 15 000 EUR pentru perioada 1 ianuarie - 30 iunie 2000.
Articolul 4
(1) Asistența financiară comunitară prevăzută la articolul 1 alineatul (3), articolul 2 alineatul (3) și articolul 3 alineatul (3) se acordă după prezentarea de către statul membru respectiv a documentelor care să justifice buna derulare a activității.
(2) Documentele justificative prevăzute la alineatul (1) trebuie prezentate Comisiei înainte de 1 martie 2001 și ar trebui să includă:
(a)
informații tehnice privind:
-
cantitatea și tipul de antigen stocat (înregistrări privind stocarea);
-
echipamentul de stocare folosit (tipul, numărul și capacitatea recipientelor);
-
sistemul de securitate existent (controlul temperaturii, măsuri antifurt);
-
măsurile privind asigurarea (incendiu, accidente);
(b)
informații financiare (completarea tabelului prevăzut în anexă);
Articolul 5
Articolele 8 și 9 din Regulamentul (CE) nr. 1258/1999 se aplică mutatis mutandis.
Articolul 6
La articolul 3 din Decizia (CE) 2000/112/CE data de „1 februarie 2000” se înlocuiește cu „1 iulie 2000”.
Articolul 7
Prezenta decizie se adresează statelor membre.
Adoptată la Bruxelles, 6 noiembrie 2000.